UPDATE ora 20:35: Circulaţia feroviară între staţiile Valea Lungă şi Copşa Mică a fost redeschisă miercuri seara, la ora 19:15, pe firul I, cu restricţie de viteză de 30 km/h pe o distanţă de 300 de metri, informează CFR SA.
Cele 3 trenuri care au staţionat temporar până la redeschiderea liniei – R 10031, R 10518 şi R 3514 – au fost reînscrise în circulaţie, acestea urmând să ajungă la destinaţie cu întârzieri cuprinse între 120 de minute şi 290 de minute.
„Echipele de intervenţie ale SRCF Braşov vor continua lucrările în zona inundată şi în prima parte a zilei de joi, pentru redeschiderea firului II, unde este terasamentul căii trebuie completat cu piatră spartă”, precizează sursa citată.
Ştirea iniţială. Compania precizează că personalul de specialitate al Regionalei CF Brașov este pe teren pentru evaluarea situației și intervențiile necesare îndepărtării aluviunilor – nămol și vegetație – din gabaritul căii, astfel încât traficul feroviar să fie reluat în condiții de siguranță.
„Până la redeschiderea circulației între Valea Lungă și Copșa Mică, trenurile de călători R 3514, care circulă în relația Teiuș – Mediaș, R 10031, care circulă în relația Brașov – Cluj Napoca și R 10518, care circulă în relația Cluj Napoca – Sibiu, staționează temporar în Valea Lungă și Copșa Mică”, transmite CFR.
Miercuri, Administrația Națională de Meteorologie (ANM) a emis un cod galben de vreme instabilă pentru 18 județe din centrul, vestul și sud-vestul țării. De asemenea, hidrologii au emis o atenționare cod galben de inundații, valabilă de miercuri până joi dimineața, în Alba și alte județe din țară.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro